**Viking Sallyn murha 1987** oli tuntemattoman ihmisen tekemä murha 28. heinäkuuta 1987 risteilyalus *M/S Viking Sallyllä*. Uhrit olivat murhassa kuollut 20-vuotias Klaus Schelkle ja 22-vuotias Bettina Taxis, joka sai erittäin vakavia vammoja.

Suomen poliisi ilmoitti nostaneensa syytteen epäiltyä vastaan syyskuussa 2020 ja välitti asian syyttäjille. Kesäkuussa 2021 epäilty kuitenkin vapautettiin syytteestä ja rikos on edelleenkin ratkaisematta.

Tausta
------

Klaus Schelkle ja Bettina Taxis olivat länsisaksalaisia opiskelijoita. Yhdessä Schelklen ystävän Thomas Schmidin kanssa he olivat päättäneet kiertää Pohjoismaita Interrail-junalipulla suunnitelmanaan matkustaa Länsi-Saksasta Tukholmaan, kulkea lautalla Turkuun, jatkaa matkaa Suomen kautta Lappiin ja takaisin etelään Norjan rannikkoa pitkin.

Kolmikko lähti lautalla Tukholmasta myöhään illalla 27. heinäkuuta. He tutustuivat sinä iltana useisiin matkatovereihinsa, mukaan lukien nuoreen brittimieheen, joka oli matkalla tapaamaan aiemmin tapaamansa suomalaisnaista, sekä suomalaiseen autonosien myyjään, joka oli palaamassa työmatkalta Saksasta. Schelkle ja Taxis olivat sosiaalisia ja ulospäin suuntautuneita, kun taas Schmid oli hiljaisempi. Kolmikolla oli rajalliset varat, minkä takia heillä ei ollut hyttejä tapahtuma-iltana, vaan he nukkuivat yleisellä alueella.

*M/S Viking Sally* oli osa Viking Linen lauttalaivastoa, joka liikennöi päivittäin Ruotsin, Suomen ja Ahvenanmaan välillä. Sen kapasiteetti oli noin 2 000 matkustajaa ja 400 ajoneuvoa sekä noin 200 hengen miehistö. Edellisenä vuonna samassa laivassa murhattiin matkustaja.

*Viking Sally* nimettiin myöhemmin uudelleen *M/S Estoniaksi*, ja se upposi Itämereen syyskuussa 1994.

Tapahtumayö
-----------

Schelkle ja Taxis hakivat makuupusseja 28. heinäkuuta noin kello 1.00 laivan sisältä, kun Schmid nukkui yleisellä alueella kaikkien kolmen reppujen ja muun omaisuuden kanssa. Pariskunta suuntasi ulkona olevalle 9. kannelle aluksen takaosassa, josta he olivat aiemmin löytäneet suojaisen paikan laivan helikopterin laskeutumisalustan vierestä. Nukkumapaikka oli hämärästi valaistu rikkinäisen lampun vuoksi.

Kolme Suomeen partioleirille matkalla ollutta tanskalaispoikaa vaelsi noin kello 03.45 laivan kansilla ja sattui löytämään uhrien makuutilaan. Heidän todistajanlausuntojensa mukaan he näkivät kaksi ihmistä, joiden he luulivat ensin olevan vahvasti päihtyneitä, kun nämä näyttivät yrittävän nousta seisomaan. Pojat huomasivat pian, että molemmilla henkilöillä oli vakavia päävammoja ja he olivat tuskin tajuissaan ja että koko heitä ympäröivä alue oli veren peitossa. Yksi partiolaisista lähestyi heitä aikoen antaa ensiapua, mutta huomasi pian vammojen olevan liian vakavat.

Partiolaiset tekivät hälytyksen laivan infopisteelle, joka määräsi laivan päivystävän sairaanhoitajan ja turvahenkilön tapahtumapaikalle. Sairaanhoitaja huomasi välittömästi vammojen vakavuuden ja pyysi paikalla ollutta aluksen kapteenia, että tämä pyytäisi merivartioston pelastushelikopterin lähettämistä uhrien kuljettamiseksi Turun yliopistolliseen keskussairaalaan ennen aluksen saapumista satamaan.

Myöhemmin aamulla kello 5.48 uhrit saapuivat sairaalaan, jossa Schelkle julistettiin kuolleeksi heti huolimatta aluksen sairaanhoitajan yrityksistä elvyttää häntä lennon aikana. Taxis oli kriittisessä tilassa, ja hänellä oli ilmeisesti voimakkaista iskuista aiheutuneita pään vammoja. Päätutkija kuvaili myöhemmin hyökkäystä "erityisen hurjaksi".

Tutkinta
--------

Rikos tapahtui lähes varmasti Ahvenanmaan alueella, mutta Suomen sisäministeriö päätti, että tarvittavien merkittävien tutkintaresurssien vuoksi asiaa tutkisi sen sijaan Turun poliisilaitos, jota avustaisi Suomen keskusrikospoliisi.

Ensimmäiset poliisitutkijat ja rikospaikkatutkijat saapuivat laivalle kello 6.30 laivan ollessa vielä merellä. He käyttivät samaa helikopteria, joka oli kuljettanut uhrit sairaalaan. Poliisi piiritti aluksen kello 8.10, kun se saapui Turkuun. Poliisin tarkoituksena oli sulkea sisään tekijä, jonka arveltiin edelleen olevan aluksella.

Poliisi suunnitteli alun perin kuulustelevansa kaikkia matkustajia heidän poistuessaan aluksesta, mutta pian he ymmärsivät sen olevan mahdotonta matkustajien suuren määrän vuoksi: noin 1 400 matkustajaa oli aluksella sinä päivänä, ja poliisi päätti jättää lapsiperheet ja vanhukset kuulustelematta.

Poliisi oli myös pidättänyt tiettyjä epäilyttäviä henkilöitä, mukaan lukien Schmidin. Myös uhrien kanssa tekemissä ollut brittimies pidätettiin, sillä hänet löydettiin aamulla verestä tahraantuneissa vaatteissa, mutta hän väitti tämän johtuvan nenäverenvuodosta.

Schmid suljettiin pian pois, mutta brittimiestä kuulusteltiin toistuvasti. Hänet vapautettiin, kun oikeuslääketieteelliset tutkimukset vahvistivat, että hänen vaatteissaan oleva veri oli lähes varmasti hänen omaansa. Tulos ei kuitenkaan ollut täysin varma 1980-luvun rikostutkimustekniikan vuoksi.

Pian tapahtuman jälkeen elokuussa 1987 paikalliset kalastajat löysivät muovipussin täynnä vaatteita Lilla Björnholmin luodolta, joka sijaitsee vain noin 200 metrin päässä lauttojen meriväylältä Korppoon edustalla Turun saaristossa. Kalastajat jättivät pussin löytöpaikalle, mutta löydettyään sen uudelleen vuoden kuluttua he luovuttivat sen poliisille. Tutkijat julkaisivat pussin sisällön ja sieltä löytyi käsine, jossa oli monogrammi kirjaimilla "HK". Tutkijat totesivat, että jotkut oikeuslääketieteelliset todisteet viittaavat siihen, että vaatteet olivat peräisin *Viking Sallylta*. Löytö ei kuitenkaan johtanut mihinkään.

Seuraavien useiden vuosien aikana tutkijat jäljittivät ja kuulustelivat mahdollisimman monia videolle tallennettuja matkustajia, mutta joitain ei koskaan voitu tunnistaa. Tutkijat kulkivat samalla aluksella useita kertoja toivoen löytävänsä johtolankoja, mutta turhaan. Oikeuslääketieteellisen tekniikan kehittyessä kerätyt todisteet antoivat joitakin vihjeitä, mutta eivät lopulta riittäneet ratkaisemaan tapausta. Tapahtumalla ei ollut silminnäkijöitä, ei hyödyllistä valvontakamerakuvaa eikä ilmeistä motiivia. Lisäksi Taxisilla ei ole muistikuvaa tapahtumasta, mikä kaikki teki rikoksen selvittämisestä erityisen vaikeaa. Poliisin ennennäkemättömistä tutkinnoista huolimatta tutkinta lopetettiin 1990-luvulla.

Murhan oikeudenkäynti ja jälkiseuraukset
----------------------------------------

Poliisi paljasti vuonna 2019, että heillä oli asiassa pääepäilty. Poliisi ei kertonut epäillyn ikää, sukupuolta tai kansallisuutta, mutta vahvisti henkilön olevan elossa ja hänen uskottiin toimineen yksin. Myöhemmin he lisäsivät, että tekijän ei uskota tunteneen uhreja.

Syyskuussa 2020 Lounais-Suomen poliisi ilmoitti lopulta saaneensa asian selvitettyä ja välittävänsä sen syyttäjille. Joulukuussa 2020 syyttäjä ilmoitti, että vuonna 1969 syntynyttä tanskalaista miestä vastaan on nostettu murhasyytteet. Hän oli yksi uhrit löytäneistä partiolaisista.

Oikeudenkäynti alkoi 24. toukokuuta 2021 Varsinais-Suomen käräjäoikeudessa.

Tapausta oli alun perin tutkittu tappona, joka vanhenee 20 vuodessa; tämä olisi merkinnyt sitä, että asiaa ei enää voitu viedä oikeuteen. Sen sijaan syytteet olivat murha ja murhan yritys, jotka eivät vanhene. Syyttäjät perustelivat korotettuja syytteitä toteamalla teon poikkeuksellisen julman luonteen.

Kesäkuussa 2021 epäilty vapautettiin kaikista syytteistä. Jos syytteet olisivat johtaneet tuomioon, ne olisivat edustaneet pisintä aikaa rikoksesta tuomioon Suomen oikeushistoriassa.

Lokakuussa 2021 kerrottiin, että syytetty oli väitetysti tunnustanut murhan kahdelle suomalaiselle poliisitutkijalle vuonna 2016 ja kertonut käytetystä aseesta, vaikka hän myöhemmin kielsi asian virallisessa kuulustelussa. Syyttäjät valittivat tästä päätöksestä, ja asia oli määrä käsitellä Turun hovioikeudessa vuonna 2022, mutta myöhemmin he peruuttivat valituksensa jättäen asian ratkaisematta.

Muuta
-----

*Viking Sallylla* tapahtui myös heinäkuussa 1986 murha, johon syyllistyi sittemmin vankikarkurina julkisuutta saanut Reijo Hammar.

Lähteet
-------

1. 1 2 3 4 5 6 7 8  Tanskalaismies saa syytteet saksalaisturistin 30 vuoden takaisesta murhasta Viking Sallylla *Helsingin Sanomat*.  7.12.2020. Viitattu 4.2.2024.
2. 1 2 3 4 5 6 7 8 9 10 11 12 13 14 15 16 17 18 19  Opiskelijapari nukkui Viking Sallyn kannella makuupusseissaan, kun tappaja hyökkäsi – Turun poliisin mukaan 33 vuotta vanha murha on selvinnyt *Yle Uutiset*.  11.9.2020. Viitattu 4.2.2024.
3. 1 2 3  Viking Sally: Suspect accused of 1987 Finland ferry murder is acquitted *bbc.com*.  30.6.2021. Viitattu 4.2.2024. (englanniksi)
4. 1 2 3  Viking Sallyn 32 vuotta vanha murhamysteeri nousi uudestaan tapetille, poliisi uskoo ratkaisuun - tämä kaikki tapauksesta tiedetään nyt *www.iltalehti.fi*. Viitattu 7.2.2024.
5. 1 2 3 4  booksbulletsandbadomens: Murder on the Upper Deck. An Unsolved Crime. *ForenSeek - Mysteries, Crimes, Curiosities*.  7.9.2018. Viitattu 4.2.2024. (englanniksi)
6. 1 2 3  Poliisi vahvistaa: Viking Sallyn murhasta epäilty on elossa – 32 vuotta vanha murhamysteeri etenemässä syyttäjälle *www.iltalehti.fi*. Viitattu 4.2.2024.
7. ↑  Syyttäjät peruivat valituksensa Viking Sallyn murhajutussa *Aamulehti*.  10.10.2022. Viitattu 4.2.2024.
8. ↑  Julku, Mari: 32 vuoden takainen Viking Sallyn murhamysteeri etenee syyttäjälle – poliisi kuullut epäiltyä useita kertoja, mutta häntä ei ole vangittu *Aamulehti*.  13.1.2020.  Arkistoitu 19.10.2021. Viitattu 21.2.2024.
9. ↑  Danish man stands trial for 1987 cruise ship attack *News*.  24.5.2021. Viitattu 4.2.2024. (englanniksi)
10. ↑  MOT:n selvitys paljastaa ongelmia Viking Sallyn poliisitutkinnassa – murhasta epäillyn tunnustus kirjattiin ylös erikoisessa "kuulustelussa" vasta neljä vuotta myöhemmin *Yle Uutiset*.  11.10.2021. Viitattu 4.2.2024.
11. ↑  "Hän osoitti käsillään, miten löi kumpaakin useamman kerran päähän" – kelpaako Viking Sallyn murhan väitetty tunnustus näytöksi hovioikeudessa? *Yle Uutiset*.  17.6.2022. Viitattu 4.2.2024.

Kirjallisuutta
--------------

* Rimpiläinen, Tuomas: *Viking Sallyn veriteko*. Tammi, 2023. ISBN 9789520447267.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:1987 Viking Sally murder